મેયર બીજલબેન પટેલ, સ્ટેન્ડીંગ કમીટીના ચેરમેન અમૂલ ભટ્ટ અને શાસક પક્ષના નેતા અમિત શાહની હાજરીમાં યોજાયેલી પત્રકાર પરિષદમાં મ્યુનિસિપલ કમિશનર વિજય નેહરાએ જણાવ્યું હતું કે, સાબરમતી નદીમાં પ્રદૂષણની માત્રા ચિંતાજનક હદે વધતાં મુખ્યમંત્રીએ આ અંગે અમ્યુકોને જરૂરી પગલાં લેવા તાકીદ કરી હતી. જેને પગલે હવે અમ્યુકોએ સાબરમતી નદીને શુધ્ધ કરવાનો મહત્વપૂર્ણ પ્રોજેકટ હાથ ધર્યો છે. જે માટે સાબરમતી નદીમાં ઠલવાઇ રહેલા ટ્રીટ કર્યા સિવાયના ગંદા પાણીને શુધ્ધ કરી નદીમાં ઠાલવવા માટે રૂ.૫૪૭ કરોડના ખર્ચે નવ સુએઝ ટ્રીટમેન્ટ પ્લાન્ટ તૈયાર કરાશે.